Vrou glo rowers ‘toor’ geld uit sakDie slagoffer het ‘n Rusa-beampte genader nadat sy beroof is. (Foto: Rusa/Facebook) ŉ 31-jarige vrou is oortuig toorkrag was betrokke toe twee mans haar Donderdag in KwaZulu-Natal beroof het. Volgens Reaction Unit South Africa (Rusa) het ŉ vrou om 13:40 ŉ Rusa-beampte in Verulam se sakesentrum genader om hulp. Haar selfoon en R1 600 in kontant is glo uit haar handsak gesteel. “Sy het die Rusa-lid meegedeel dat sy in Toddstraat gestap het nadat sy die kindertoelaes vir haar drie kinders onttrek het. ŉ Wit voertuig het langs haar stilgehou en die twee insittendes het glo met haar begin gesels. Die twee mans het vir haar ŉ saamrygeleentheid aangebied, waarna sy in die agterkant van hul motor in geklim het.” Op pad na haar bestemming het een van die insittendes op die agtersitplek langs haar gaan sit. Hy het met haar gesels totdat hulle haar bestemming bereik het. Kort nadat sy by ŉ haarsalon ingestap het, het sy haar handsak oopgemaak en besef dat haar kontant, selfoon en Sassa-kaart weg is. “Sy is oortuig daarvan dat die mans toorkunsies gebruik het om haar te hipnotiseer en haar toe beroof het. Die slagoffer sê sy kan nie onthou dat die verdagtes ooit haar sak by haar geneem het nie en kan ook nie die registrasienommer van die motor onthou nie.” Die vrou het haar selfoon geskakel en ŉ man met ŉ buitelandse aksent het geantwoord. Hy het beweer dat die selfoon aan hom behoort en die oproep beëindig. Die selfoon was daarna beset.